አምራቾችና ላኪዎች የኤሌክትሪክ አገልግሎት ታሪፍ ማሻሻያው በዝቶብናል አሉ
የታሪፉ መጠን እንዲከለስም ጠይቀዋል ከመጪው ታኅሳስ ወር ጀምሮ ለአራት ዓመታት ተግባራዊ የሚሆን አዲስ የኤሌክትሪክ አገልግሎት ታሪፍ ይፋ ከተደረገ በኋላ፣ አምራቾችና ላኪዎች ታሪፉ በዝቶብናል ሲሉ ቅሬታቸውን ገለጹ፡፡ በየዓመቱ ከዝቅተኛው እርከን ከ30 እስከ 85 በመቶና ከዚያም በላይ የሚደርስ የታሪፍ ለውጥ በመደረጉ፣ በርካታ አምራቾችና ላኪዎች የታሪፍ ማሻሻያ መደረጉን ቢቀበሉም መጠኑ በዝቷል በማለት በድጋሚ እንዲስተካከል ሲጠይቁ ተደምጠዋል፡፡ የውኃ፣ መስኖና ኢነርጂ ሚኒስቴር በጠራውና ሐሙስ ጥቅምት 29 ቀን 2011 ዓ.ም. በተካሄደው የምክክር መድረክ ወቅት የተብራራው የታሪፍ ማሻሻያ ላይ ቅሬታቸውን ያቀረቡት የአምራችና የላኪዎች ድርጅቶች ተወካዮች፣ ታሪፉ የወጣው ለበርካታ ዓመታት ሳይሻሻል ቆይቶ ድንገት መሆኑ አግባብ እንዳልሆነ ገልጸዋል፡፡ ከኢትዮጵያ ሆርቲካልቸር ዘርፍ አቶ ፀጋዬ አበበ እንደገለጹት፣ ላለፉት 12 ዓመታት የታሪፍ ለውጥ አልተደረገም በሚል ምክንያት በአንድ ጊዜ ከፍተኛ ለውጥ ማድረግ ለዘርፉ ህልውና ሥጋት ነው፡፡ አቶ ፀጋዬን ጨምሮ የአብዛኞቹ ጥያቄ ያጠነጠነው የታሪፍ ለውጡን ተከትሎ የኤሌክትሪክ አቅርቦት ጥራት ላይ የተመሠረተ ነበር፡፡ ከሚያስፈልጋቸው የኤሌክትሪክ ኃይል ውስጥ ግማሽ ብቻ እያገኙ ባሉበት፣ አብዛኛውን ጊዜ በሚቆራረጠው ኃይል አቅርቦት ሳቢያ በርካታ የምርት ብክነትና ኪሳራ እንደሚያጋጥማቸው የጠቆሙት አምራቾች፣ ለእነዚህ ችግሮች መፍትሔ ሳይሰጥ ታሪፍ መጨመሩ አግባብ እንዳልሆነ ተናግረዋል፡፡ በዋጋ ጭማሪ ብቻ ችግሩ አይፈታም ያሉት አቶ ፀጋዬ፣ ሚኒስቴሩም ሆነ በሥሩ የሚተዳደሩት የኢትዮጵያ ኤሌክትሪክ አገልግሎትና የኢትዮጵያ ኤሌክትሪክ ኃይል ኩባንያዎች በሰው ኃይላቸው ላይም ትኩረት እንዲሰጡ ጠይቀዋል፡፡ በርካቶችም በየድርጅቶቻቸው ላይ ስለሚገጥማቸው ችግርና ውዝፍ ክፈሉ ተብለው ስለሚጠየቁባቸው ጉዳዮች ሲናገሩ ተደምጠዋል፡፡ ይህ ይባል እንጂ ሚኒስትር ዴኤታው ፍሬሕይወት ወልደሃና (ዶ/ር)፣ የተደረገው የታሪፍ ማሻሻያ ትክክለኛውን የኃይል አቅርቦት ዋጋ እንደማያንፀባርቅ፣ ነገር ግን የተቋሙን የኦፕሬሽን ወጪዎች ለመቀነስ እንዲያግዝ ተብሎ የወተሰደ ዕርምጃ መሆኑን አብራርተዋል፡፡ የሚታየው የኃይል መቆራረጥና የጥራት ችግርም በተደረገው የታሪፍ ማሻሻያ ሳቢያ በአንድ ጊዜ ይፈታል ማለት እንዳልሆነም አክለዋል፡፡ በመኖሪያ ቤት ተጠቃሚዎችና በኢንዱስትሪ ተጠቃሚዎች ላይ የተደረገው ማሻሻያ ከታኅሳስ ወር ጀምሮ በየዓመቱ እየተተገበረ ለአራት ዓመታት የሚቆይ ሲሆን፣ ከአራት ዓመታት በኋላ ዳግመኛ እንደሚከለስ ይጠበቃል፡፡ ለመኖሪያ ቤት ተጠቃሚዎች ምንም የታሪፍ ለውጥ ያልተደረገበትን በሰዓት የ50 ኪሎ ዋት ወርኃዊ ፍጆታ ሳያካትት፣ ከ100 ኪሎ ዋት እስከ 500 ኪሎ ዋትና ከዚያም በላይ በሚጠቀሙት ላይ እንደየፍጆታቸው መጠን ከ30 እስከ 85 በመቶ የሚደርስ የታሪፍ ማሻሻያ ተደርጓል፡፡ በአንፃሩ ለኢንዱስትሪ ተጠቃሚዎች ወጥነት ያለው የታሪፍ ማስከፈያ በመተግበር ከዚህ ቀደም በከፍተኛና በዝቅተኛ የኃይል ጭነት ልክ ለማስከፈል ታቅዶ ተግባራዊ ሳይደረግ የቆየውን አሠራር በመተካት ከዚህ ቀደም ድጎማ የታከለበት ታሪፍ መቅረቱም ተመልክቷል፡፡ በመሆኑም በታኅሳስ 2011 ዓ.ም. በአንድ ኪሎ ዋት የሚታሰበው ታሪፍ 1.0352 ብር ሆኗል፡፡ ወርኃዊ የቅድመና ድኅረ አገልግሎት ክፍያ እንደሚታከልበትም ተብራርቷል፡፡ በመሆኑም የቮልቴጅ መጠናቸው (ከ220 እስከ 380) ዝቅተኛ ቮልቴጅ፣ እንዲሁም ከ15 ኪሎ ቮልት እስከ 33 ኪሎ ቮልት ብሎም ከ66 ኪሎ ቮልት በላይ ኃይል በሚጠቀሙ ኢንዱስትሪዎች ላይ በወጥ ታሪፍና በከፍተኛ ኃይል ተጠቃሚነት ሥሌት መሠረት (ዲማንድ ቻርጅ) እንዲክፍሉ የሚደረጉባቸው ታሪፎች ይፋ ተደርገዋል፡፡ 